Guðmundur Ingi Guðbrandsson, umhverfisráðherra, segir að árangur hafi náðst á loftlagsráðstefnunni í Glasgow, þótt hann hafi ekki verið nægilega mikill. Hann segist bera með sér kyndil vonarinnar frá Skotlandi.
Það náðist árangur en hann var bara ekki nægilega mikill.
sagði umhverfisráðherra um niðurstöðuna í viðtali við Þóru Arnórsdóttur í Silfrinu í morgun. Þrátt fyrir vonbrigði á ákveðnum sviðum hafi náðst áfangasigrar.
Í fyrsta lagi skilar þetta samkomulag okkur því aðríki heims eru að standa við markmiðið um að hlýnun jarðar aukist ekki um meira en 1,5 gráður. Það er kannski langstærsti og mikilvægasti hlutinn af þessu samkomulagi.
Guðmundur Ingi nefnir einnig loforð ríkari þjóða um að tvöfalda loftlagsaðstoð til þróunarríkja og að tekist hafi að klára reglubók Parísarsamkomulagsins, en það tókst ekki í Póllandi árið 2018. Þá hafi í fyrsta skipti verið kveðið á um að draga úr brennslu kola og notkun jarðefnaeldsneytis sem og að draga úr niðurgreiðslu jarðefnaeldsneytis sem nemur 400 milljörðum dollara á ári. Þótt ekki hafi verið gengið jafnlangt í þeim efnum og Guðmundur vonaðist til, og enn sé margt óunnið, þá sé það nóg til að hann beri með sér kyndil vonar frá Glasgow.
Þó svo að þetta orðalag sem hafði verið í fréttum hafi verið útvatnað á síðustu mínútum, nú er maður búinn að fá að sofa á þessu, að þá er betra að þetta sé þarna inni. Þetta er komið inn í fyrsta skipti, komin viðurkenning á því að þetta sé mikilvægt, það eru öll ríki búin að viðurkenna það og það skiptir máli upp á framhaldið líka.